Vatnasafnið í Stykkishólmi er nú þriggja ára . Í tilefni þeirra tímamóta verður slegið upp hátíð í safninu með upplestri og tónlist næstkomandi laugardag klukkan 20 . Munu listakonurnar Oddný Eir og Laurie Anderson verða með atriði . Oddný Eir verður með upplestur úr nýútkominni bók sinni “ Heim til míns hjarta : ilmskýrsla um árstíð á hæli , ” en þungamiðja bókarinnar er reynsla af að vera á bókasafni . Eftir það mun Laurie Anderson standa á frosnum jökulklumpi innan um glersúlur Vatnasafnsins , sem eru fylltar jökulvatni , segja sögur og flytja tónlist . Árið 2007 vann Oddný Eir með Roni Horn að bókinni “ Veðrið vitnar um þig ” og safnaði umsögnum frá um það bil hundrað manns frá Stykkishólmi og nágrenni um veðrið . Lauri Anderson er síðan einn þeirra listamanna sem hafa rutt brautina með margmiðlun í gjörningum sínum en hún er jafnframt tónskáld , skáld og tónlistarkona . Laurie er nú á ferð um heiminn með nýja sýningu sem hún nefnir Blekking . Sýningin er hugsuð sem stutt leyndardómsfullt leikrit , samspil raftæknilegra leikbrúða , tónlistar og sjónarspils .